**Dôvodová správa**

1. ***Všeobecná časť***

Vzhľadom na pretrvávajúcu globálnu ekonomickú a finančnú krízu a taktiež na stav hospodárenia Slovenskej republiky, so zreteľom na stav verejných financií a riziká spojené s prípadným ďalším nezodpovedným zadlžovaním Slovenskej republiky, existuje nevyhnutná potreba, aby všetky inštitúcie a ústavní činitelia zodpovedne nakladali s verejnými zdrojmi.

Navrhuje sa preto, aby odmeňovanie poslancov NR SR, členov vlády a prezidenta, t.j. tých ústavných činiteľov, ktorí majú priamy vplyv na hospodárenie štátu, bolo (priamo) závislé od výsledku rozpočtového hospodárenia a schodku štátneho rozpočtu.

Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentami, ktorými je Slovenská  republika viazaná.

Prijatie tohto návrhu zákona a jeho aplikácia v praxi si nevyžaduje výdavky zo štátneho rozpočtu, rozpočtov obcí a vyšších územných celkov. Predložený návrh zákona bude mať pozitívny dopad na štátny rozpočet.

Návrh zákona nebude mať dopad na environmentálnu oblasť, ani na zamestnanosť a na podnikateľské prostredie.

**DOLOŽKA  ZLUČITEĽNOSTI**

**právneho predpisu s právom Európskej únie**

1. **Predkladateľ právneho predpisu:**

poslanec Národnej rady Slovenskej republiky Igor Matovič

1. **Názov návrhu právneho predpisu:**

Návrh zákona, ktorým sa mení a dopĺňa zákon č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov.

1. **Problematika návrhu právneho predpisu:**
	1. nie je upravená v práve Európskej únie.
	2. nie je obsiahnutá v judikatúre Súdneho dvora Európskej únie.

**Vzhľadom na to, že problematika návrhu zákona nie je upravená v práve Európskej únie, je bezpredmetné vyjadrovať sa k bodom 4., 5. a 6.**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov.

**A.2. Vplyvy:**

|  |  |  |  |
| --- | --- | --- | --- |
|   | Pozitívne\*  | Žiadne\* | Negatívne\* |
| 1. Vplyvy na rozpočet verejnej správy |  X |   |   |
| 2. Vplyvy na podnikateľské prostredie – dochádza k zvýšeniu regulačného zaťaženia? |   |  X |   |
| 3. Sociálne vplyvy – vplyvy  na hospodárenie obyvateľstva,– sociálnu exklúziu,– rovnosť príležitostí a rodovú rovnosť a vplyvy na zamestnanosť |   |  X |   |
| 4. Vplyvy na životné prostredie |   |  X |   |
| 5. Vplyvy na informatizáciu spoločnosti |   |  X |   |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

**A.3. Poznámky**

K bodu A.2. 1. Vplyvy na rozpočet verejnej správy.

Predkladaný návrh zákona bude mať pozitívny dopad na rozpočet verejnej správy, pretože sa navrhuje mechanizmus, ktorý bude motivovať kompetentné osoby, ktoré nesú zodpovednosť za nakladanie s verejnými zdrojmi, k efektívnemu nakladaniu s verejnými zdrojmi.

Prijatím navrhovanej zmeny, odo dňa jej účinnosti, dôjde k faktickému zmrazeniu platov poslancov NR SR, členov vlády a prezidenta, ktoré bude mať za následok aj nezanedbateľné zníženie nákladov na verejnú správu.

Keďže tento mechanizmus počíta s premennými, ktoré nie je možné v súčasnej dobe presne kvantifikovať, nie je možné určiť presnú úsporu štátneho rozpočtu.

**A.4. Alternatívne riešenia**

Žiadne.

**A.5. Stanovisko gestorov**

1. ***Osobitná časť***

K čl. I :

Predložený návrh má motivovať všetky kompetentné osoby k vyrovnanému, respektíve prebytkovému rozpočtovému hospodáreniu Slovenskej republiky.

K čl. II.:

Predkladaný zákon má nadobudnúť účinnosť od 1. januára 2012.